Emmerskoplysies 3 – Appeltjie
Posted byappeltjie 12th Jan 2021 12th Jan 2021 Posted inUncategorizedTags:emmerskoplysie
By die meent op Rebusfontein kyk al die Goue Vroue met 'n tikkie jaloesie na die wonderskone mooi grotwoning foto's van Christa en Woordnoot. Sowat het hulle nog nooit gesien nie. Praat van back to your roots in comfort!
En dan hoor Appeltjie wat Woordnoot sê van haar wenslysie. Eilandvakansie? Mens kan dalk weer 'n draai gaan maak op Fidji soos saam met die VVVTT. Maar daardie een is afgetik. En dan hou sy op met luister. Roei op die Oranjerivier? Dit klink na pret.
Appeltjie klim op haar foon. Skoonsus se man kom van Vioolsdrift af. Dis langs die Oranjerivier en daar is alles van alles wat jy wil doen. Nee, dis reg, laat weet Skoonsus se Man. Ons wag vir julle. Noord-Kaap styl. Glamping of normale tenting? Glamping, baie beslis. As mens dan hard moet werk om deur jou emmerskoplys te kom, kan mens dit netsowel in styl doen.
Vol van lag en gegeurde sparkling water (die gogga het veroorsaak dat geen alkoholiese drankies beskikbaar is nie), bondel die GVe in die blinksilwer wa. Wie gaan bestuur, vra Sonell. Virgo C en Toorstie wil-wil net armstamp om by die stuurpaneel uit te kom, toe Woordnoot rustig sê: rekenaar, dames, rekenaar. Ons nuwe blits word met 'n rekenaar bestuur. Blitz? Kan dit dalk die naam wees? Die GVe sal beraadslaag, oorweeg, besluit en tot 'n vergelyk kom. Later.
Appeltjie tik in: Oranjerivier, Vioolsdrift. Blitz( ) styg regop in die lug, skiet oor die Wes-Kaap tot aan die bopunt van die Noord-Kaap waar dit grasieus op die grasperk neerstyg. Vrolik klim almal uit, reg om die aand te geniet. Dis amper sononder en die sakkende son maak 'n onvergeetlike prentjie. Die gemoedere sak en vrede vul almal.
Vroeg die volgende oggend stap Appeltjie en Woordnoot af water toe. Die oefenboot wag. Veiligheidsbaadjie? check. Valhelm? check. Hier raak Woordnoot benoud. Valhelm? Ja, antwoord die gids rustig. Sodat jy nie jou kop kap teen 'n rots nie. SOP. Versigtig gaan sit Woordnoot voor, Appeltjie agter haar. Die instruksies vloei. Roei so en so. Trap met jou voete so daar vas. As jy by 'n rots kom, doen dit en dat. Draai met jou roeispaan aan daai kant as jy hierdie kant toe wil draai. Appeltjie se oë blink. Sy het al kano geroei, alles klink bekend. Woordnoot knik en trek haar lippe op 'n amper-glimlag. Opwindend? Beslis, maar 'n bietjie benoudheid klim tog in haar bors in. Op die kant van die rivier maak die ander vroue guitige aanmerkings en gee ongevraagde raad.
Dan is dit DIE OOMBLIK. Vir die eerste ruk gaan dit goed. Die water is heel kalm. Die water uit die Drakensberge het al meesal afgeloop en die rivier is rustig. Ritmies beweeg die spane in en uit die water. Woordnoot en Appeltjie vind hul ritme. Kry tot kans om na die rivieroewer te kyk en die voëls en diere te besigtig. Die rotsformasies te bewonder.
En dan hoor hulle die waarskuwing van die gids: Reg dames, om die volgende draai raak die water rowwer. Slegs 'n graad 1 versnelling, maar behou julle balans en alles sal reg wees. Skaars is hy klaar gepraat of die twee vroue voel hoe die water die spane vat. Nou moet hulle krag en tegniek inspan. Jeeeeee-haaa!! gil Woordnoot. Vat hom Flaffieeeeee!!! laat Appeltjie uitbundig los.
Toe die rivier weer bedaar, voel die twee soos absolute pro's. Dit was nie so moeilik nie. Die volgende een kan maar kom. Maar toe die tweede versnelling voor hulle verskyn, weet hulle, hier kom pêrre. Lyf links! gil die gids van agter af. Spaan teen die rots! Mik vir die middel, laat die golf julle saamneem. En dis toe die gids vir die tweede keer vinnig praat van links en regs, verloor Appeltjie haar sin vir rigting. Links! skree die gids. Links, links, links! en Appeltjie steek haar regterspaan in die water. Die boot swaai in die rondte, mis die brander en dop die boot om. Albei vrouens vlieg deur die lug en duik kop eerste die water in. Die water is oral. In hul neuse, monde en ander plekke wat hulle nog moet vind. Dan skiet die opgeblaasde reddingsbaadjie hulle weer soos kurkproppe uit die skommellende water uit. Toe sy weer asem in haar longe het, skree Appeltjie uitbundig – yooo-hooooo. Ons seil in die water af! Woordnoot probeer haar bes, swaai haar arms, kry haar balans reg en daar gaat die twee. Stroom-af, soos 2 wafferse branderryers.
Toe die water weer rustig raak, wil hulle net ontspan, toe gil die gids: koes!!! Net betyds gee hulle pad, want sekondes later vlieg die onbemande boot bo-oor hulle. Spane darem nog geanker in hul vashouplekke. Die gids kry die boot in die hande, neem dit terug na die twee vroue wat vinnig inrol en weer hul plekke inneem. Gelukkig het die go-pro's alles opgeneem en sal hulle vanaand vir die ander dit kan terugspeel.
Terug by die vuur die aand, borrel hulle twee nog van die adrenalien. Vanaand gaan hulle verseker lekker slaap. Môre-oggend wag daar 'n wildbesigtingstoer op hulle voor hulle terugkeer huistoe.
Daardie aand sit Appeltjie op haar bed en werk aan haar emmerskoplysie.
staan onder 'n waterval
koop 'n lottokaartjie
kyk na die sterre deur 'n Groot teleskoop
vlieg met 'n jetpak
Aalsie, sal jy asseblief vir my een van hierdie drome waarmaak?
Inligting gekry by: https://orangeriverrafting.com
15 thoughts on "Emmerskoplysies 3"
Ek hou van Blitz. Dis die perfekte naam.
Ek hoop die ander stem ook saam.
12th Jan 2021 at 8:46 pm
Hier by die Goue Vroue val ons maklik en gemaklik in.
Appeltjie, oe! Wat 'n wonderlike beskrywing van jou en Woordnoot se roei ervaring.Lekker.Ek het ook al die 'Divorce Bend' op die Breederivier oorleef!
sjoe Appeltjie jy klink soos 'n pro! Blits is net die regte naam. Die goue vroue se silwer Blitz. Lekker bling!
12th Jan 2021 at 7:38 pm
Ok…dis Blitz!! Ek dink julle stem saam! Appeltjie…jy is in die kol! Van alles op my emmerskoplysie sal ek dit die graagste doen. Veral na ek Stroomop gekyk het. Ek vrek oor die Noordkaap. En ek sal nog graag op n uitgebreide toer in daardie omgewing wil gaan. Dankie vir die adrenalien rush….
Ek en my pa wou nog die knersvlakte gaan ry om na die rotse en (ek) die veldplante te kyk.
12th Jan 2021 at 8:55 pm
Daar is nog soveel om te sien
13th Jan 2021 at 5:27 am
Dit was absoluut opwindend. Julle twee het mooi kopgehou, ek dink ek sou paniekerig geword het. Pragtig vertel, ek het ingeleef hoor! Ek het al 'n paar van jou goedjies gedoen, baie nuuskierig om te lees wat Aalsie daarmee gaan doen.
13th Jan 2021 at 6:17 am
Ek weet net nie of ek ooit by ziplining gaan uitkom nie. Dit sal dalk n droom bly
13th Jan 2021 at 6:32 am
Nie noodwendig nie, ek het dit gedoen naby Umhlanga. Vreesaanjaend. En opwindend.
13th Jan 2021 at 5:28 am
Ek lief Blitz ook.
14th Jan 2021 at 6:52 am
My oë is groot terwyl ek lees oor jul ervaring, Appeltjie! Mensig, maar die goue vroue kan waaghalsig raak!